รัฐบาลไทย-ข่าวทำเนียบรัฐบาล-“อลงกรณ์” นำทีมชลประทานลอกคลองป้องกันน้ำท่วมเพชรบุรีล่วงหน้า
วันจันทร์ที่ 12 กันยายน 2565
“อลงกรณ์” นําทีมชลประทานลอกคลองป้องกันน้ําท่วมเพชรบุรีล่วงหน้า
“อลงกรณ์” นําทีมชลประทานลอกคลองป้องกันน้ําท่วมเพชรบุรีล่วงหน้า พร้อมติดตามความคืบหน้าโครงการบรรเทาอุทกภัยลุ่มน้ําเพชรบุรีตอนล่าง 6 อําเภอ
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ พร้อมด้วย นายพิเชษฐ์ จันทร์เต็มดวง อาสาสมัครชลประทาน (อสชป.) นายศราวุฒิ พุ่มจิตร และนายลือชัย พลายเผือก อดีตกํานันตําบลนาพันสาม ทีมงานเพชรบุรีโมเดล ลงพื้นที่ตําบลนาพันสาม อําเภอเมืองเพชรบุรี ติดตามความคืบหน้าการลอกคลองกําจัดผักตบชวาและวัชพืชในคลอง D18 เพื่อช่วยเหลือจังหวัดเพชรบุรีในการป้องกันน้ําท่วมล่วงหน้า โดยมี นายปริญญา คัชมาตย์ ผู้อํานวยการสํานักงานชลประทานที่ 14 นายบุญลือ คงชอบ รองผู้อํานวยการสํานักงานชลประทานที่ 14 นายอํานาจ ถี่ถ้วน ผู้อํานวยการส่วนเครื่องจักกล สํานักงานชลประทานที่ 14 นายสันต์ จรเจริญ ผู้อํานวยการโครงการส่งน้ําและบํารุงรักษาเพชรบุรี ให้การต้อนรับ และรายงานผลการดําเนินการกําจัดสิ่งกีดขวางทางระบายน้ําในคลองสายหลักของชลประทานและท้องถิ่น ตามข้อเสนอของอดีต ส.ส.เพชรบุรี พรรคประชาธิปัตย์ ได้แก่ นายอภิชาติ สุภาแพ่ง ดร.กัมพล สุภาแพ่ง และนายอรรถพร พลบุตร
จากนั้น เดินทางไปดูความคืบหน้าการพัฒนาคลอง ดี.18 ตามโครงการบรรเทาอุทกภัยลุ่มน้ําเพชรบุรีตอนล่าง และการขุดลอกคลองกําจัดผักตบชวาและวัชพืช ในพื้นที่ตําบลไร่มะขาม อําเภอบ้านลาด โดยมีนายสุทธิพงษ์ พรหมมาตร์ นายกฯ และคณะผู้บริหารอบต.ไร่มะขามรวมทั้งผู้ใหญ่บ้านหมู่ 1 ให้การต้อนรับ
ทั้งนี้ นายอลงกรณ์ได้แสดงความชื่นชมและขอบคุณแทนพี่น้องชาวเพชรบุรีที่หน่วยงานชลประทานทํางานได้อย่างคืบหน้ามีประสิทธิภาพในพื้นที่คลองดี.18 เช่นเดียวกับการดําเนินการที่คลองดี.25 ในพื้นที่ตําบลบางจาน อําเภอเมืองและตําบลบางแก้ว อําเภอบ้านแหลม ซึ่งตนลงไปตรวจราชการเมื่อสัปดาห์ที่แล้วก็สามารถดําเนินการแล้วเสร็จภายใน 3 วัน เหลือเพียงส่วนการกําจัดผักตบชวาบริเวณต้นคลองดี.25 ซึ่งมีขนาดเล็กและแคบในพื้นที่ตําบลช่องสะแกนั้นทางท้องถิ่นจะเป็นผู้ดําเนินการต่อไป
นายอลงกรณ์ กล่าวว่า ในส่วนโครงการบรรเทาอุทกภัยลุ่มน้ําเพชรบุรีตอนล่าง จังหวัดเพชรบุรีนั้น ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้มอบหมายกรมชลประทานให้เร่งดําเนินการเพื่อแก้ไขปัญหาและบรรเทาอุทกภัยพื้นที่น้ําท่วมซ้ําซากพื้นที่ลุ่มน้ําเพชรบุรีตอนล่าง ในเขตพื้นที่ 6 อําเภอ ได้แก่ อําเภอท่ายาง อําเภอบ้านลาด อําเภอชะอํา อําเภอเมือง อําเภอเขาย้อย และอําเภอบ้านแหลม ซึ่งเมื่อปลายเดือนที่แล้ว รองอธิบดีกรมชลประทานก็ได้มาลงพื้นที่เพชรบุรีเพื่อเร่งรัดการขับเคลื่อนโครงการตามแผนการระบายน้ําออกสู่ทะเลเพื่อป้องกันแก้ไขปัญหาน้ําท่วม ดังนี้
1.ระบายน้ําแม่น้ําเพชรบุรี ออกสู่ทะเลตามธรรมชาติ จํานวน 150 ลูกบาศก์เมตรต่อวินาที 2.การปรับปรุงคลองระบายน้ํา D1 ให้สามารถระบายน้ําได้ จํานวน 350 ลูกบาศก์เมตรต่อวินาที 3.ปรับปรุงคลองระบายน้ํา D9 ให้สามารถระบายน้ําได้ จํานวน 100 ลูกบาศก์เมตรต่อวินาที (มีการก่อสร้างและใช้งานแล้ว) 4.ปรับปรุงคลองระบายน้ํา D18 ให้สามารถระบายน้ําได้ จํานวน 100 ลูกบาศก์เมตรต่อวินาที
นายอลงกรณ์ กล่าวเพิ่มเติมว่า เพื่อเพิ่มเส้นทางการสัญจรของประชาชนและการขนส่งรวมทั้งส่งเสริมการท่องเที่ยวจึงให้มีการสร้างถนนคันคลอง เลียบคลองระบายน้ําทั้ง 3 (D1 D9 D18) ความยาวประมาณ 20 - 30 กิโลเมตร
“โครงการบรรเทาอุทกภัยลุ่มน้ําเพชรบุรีตอนล่าง จังหวัดเพชรบุรี เมื่อสร้างแล้วเสร็จ จะสามารถบรรเทาความเสียหายอันเกิดจากอุทกภัยของจังหวัดเพชรบุรี ได้กว่า 40,000 ครัวเรือน มีพื้นที่การเกษตรเพิ่มขึ้นและยังช่วยรักษาระบบนิเวศบริเวณชายฝั่งโดยผลักดันน้ําเค็มไม่ให้เข้ามาในพื้นที่ทํานาของเกษตรกรอีกด้วย” นายอลงกรณ์ กล่าว
จากนั้นช่วงบ่าย ที่ปรึกษารัฐมนตรีเกษตรฯ และคณะ ได้ลงพื้นที่ติดตามการบริหารจัดการน้ําของ โครงการส่งน้ําและบํารุงรักษาเพชรบุรี สํานักงานชลประทานที่ 14 ในการขุดลอกผักตบชวาในคลองระบายน้ํา D25 พื้นที่ ต่อเนื่องตําบลช่องสะแก หมู่ที่ 6 ตําบลบางแก้ว อําเภอบ้านแหลม และพื้นที่ หมู่ที่ 2 ตําบลบางจาน อําเภอเมือง จังหวัดเพชรบุรี และตลองD.18เพื่อเตรียมความพร้อมในการรับมือกับปัญหาน้ําท่วม ต่อจากนั้นได้ลงพื้นที่ตรวจเยี่ยมความก้าวหน้าการดําเนินงานวิสาหกิจชุมชนเกษตรอินทรีย์วิถีพอเพียง ตําบลช่องสะแก อําเภอเมือง จังหวัดเพชรบุรี มีนายสุพจน์ กลิ่มพ่วง เป็นประธาน ดําเนินกิจกรรมปลูกผักเกษตรอินทรีย์ปลอดสารพิษแบบยกแคร่ (ผักสลัด) และแบบโรงเรือนอัจฉริยะ ซึ่งเป็นต้นแบบงานวิจัยในพื้นที่ ได้รับงบประมาณและการสนับสนุนจากสํานักงานพัฒนาวิทยาศาสตร์และเทคโนโลยีแห่งชาติ (สวทช. ) มหาวิทยาลัยราชภัฏเพชรบุรี สํานักงานเกษตรและสหกรณ์จังหวัด มีกิจกรรมการแปรรูปอาหาร ข้าวเกรียบงาน้ําตาลโตนด กิมจิ (การแปรรูปกิมจิ ดําเนินการร่วมกับมหาวิทยาลัยเกษตรศาสตร์ ซึ่งขณะนี้อยู่ระหว่างดําเนินการขอ อย.) การทําผักเคลผง (สําหรับโรยข้าว) และผักเคลคีโต ร่วมกับมหาวิทยาลัยธรรมศาสตร์ และการทําปุ๋ยชีวภาพ (ปุ๋ยโบกาฉิ ดินปลูกต้นไม้) และการดําเนินงานของศูนย์บ่มเพาะเกษตรกรรุ่นใหม่จังหวัดเพชรบุรี ( young smart farmer ) ซึ่งมีการดําเนินกิจกรรม ไข่ไก่อารมณ์ดี ไข่ไก่ชน การขายทําตลาดออนไลน์ขายสินค้าผ่าน shopee Lazada เช่น ต้นตําแยแมวหรือกัญชาแมว ตู้ฟักไข่ไก่จากลังโฟม (ฟักไก่ชน) โคมไฟจากก้านตาลควบคุมการเปิดปิดด้วยสมาร์ทโฟน ฯลฯ เป็นการดําเนินกิจกรรมโดยใช้หลักตลาดนําการผลิต และมีการแปรรูปผลผลิตทางการเกษตร เพื่อสร้างมูลค่าเพิ่มและการมีพัฒนารถโมบายและร้านค้าชุมชน เพื่อจําหน่ายผลผลิตการเกษตร และสินค้าอุปโภคบริโภค
จากนั้น ตรวจเยี่ยมแปลงใหญ่ข้าว หมู่ 2,8,10 ตําบลหนองขนาน หมู่ที่ 5 ตําบลหาดเจ้าสําราญ อําเภอเมือง จังหวัดเพชรบุรี เพื่อติดตามความก้าวหน้าการดําเนินงานโครงการยกระดับแปลงใหญ่ด้วยเกษตรสมัยใหม่โดยการใช้เครื่องจักรกลการเกษตรทุ่นแรง ซึ่งช่วยในการลดรายจ่าย และเพิ่มรายได้แก่เกษตรกร รวมถึงการแปรรูป และเชื่อมโยงด้านการตลาดอีกด้วย โดยนายอลงกรณ์ ได้กล่าวชื่นชมและให้กําลังใจในการดําเนินงานของวิสาหกิจชุมชนเกษตรอินทรีย์วิถีพอเพียงตําบลช่องสะแก กลุ่มเกษตรกรรุ่นใหม่ (young smart farmer) ศูนย์เครือข่ายศพก.และกลุ่มนาแปลงใหญ่เพชรบุรี.